Ġeremija jixtri għalqa Il-kelma li ġiet 'il Ġeremija mingħand il-Mulej fl-għaxar sena ta' Sedekija , sultan ta' Ġuda, it-tmintax-il sena ta' Nabukodonosor. F'dak iż-żmien l-eżerċtu tas-sultan ta' Babilonja kien qiegħed jassedja 'l Ġerusalemm, u Ġeremija kien magħluq fil-bitħa tal-għassa li kien hemm fil-palazz tas-sultan ta' Ġuda. Kien għalqu Sedekija u qallu: "Għaliex qiegħed tħabbar u tgħid: 'Dan jgħid il-Mulej: Arani, sa nitlaq din il-belt f'idejn is-sultan ta' Babilonja, u hu jaħtafha. U Sedekija, sultan ta' Ġuda, ma jeħlishiex minn idejn il-Kaldin, għax se jkun mitluq żgur f'idejn is-sultan ta' Babilonja. Għad jitkellmu fomm għal fomm u jaraw lil xulxin wiċċ imb wiċċ. U Sedekija jiħduh f'Babilonja u jibqa' hemm sa ma nieħu ħsiebu jien, oraklu tal-Mulej. Għax jekk intom titqabdu mal-Kaldin, m'intom se tagħmlu xejn.' " U Ġeremija qal: "Ġietni l-kelma tal-Mulej u qalli: Ara! Ħanamel bin Sallun, zijuk, ġej għandek biex jgħidlek: 'Ixtri għalik l-għalqa tiegħi li hemm f'Għanatot, għax int għandek id-dritt li tixtriha u tifdiha.' " U ġie għandi Ħanamel, bin zijuwi, bħalma kien qalli l-Mulej, fil-bitħa tal-għassa u qalli: "Ixtri l-għalqa tiegħi li hemm f'Għanatot li tiġi fl-art ta' Benjamin, għax int għandek id-dritt tal-proprjetà u tifdiha. Ixtriha!" U għaraft li kienet il-kelma tal-Mulej. U xtrajt l-għalqa mingħand Ħanamel, bin zijuwi, li kienet f'Għanatot, u wiżintlu l-flus, sbatax-il xekel tal-fidda. U mbagħad ktibt il-kuntratt u ssiġillajtu, sejjaħt ix-xhieda u wiżint il-flus fil-miżien. U ħadt il-kitba tax-xiri ssiġillata li kien fiha l-ftehim u l-kundizzjonijiet, u l-kopja miftuħa. U tajt dan il-kuntratt tax-xiri lil Bàruk bin Nerija, bin Maħseja, quddiem Ħanamel bin zijuwi, u quddiem ix-xhieda, li kienu ffirmaw dan il-kuntratt tax-xiri, u quddiem il-Lhud kollha li kienu qegħdin fil-bitħa tal-għassa. U ordnajt lil Bàruk quddiemhom u għedtlu: "Dan jgħid il-Mulej tal-eżerċti, Alla ta' Iżrael: Ħu dawn il-kitbiet, dan il-kuntratt tax-xiri, il-kopja ssiġillata u l-kopja l-miftuħa, u qegħedhom f'ġarra tal-fuħħar biex jibqgħu sħaħ għal ħafna żmien. Għax dan jgħid il-Mulej tal-eżerċti, Alla ta' Iżrael: 'Għad jerġgħu jinxtraw djar, raba' u oqsma tad-dwieli f'dan il-pajjiż.' " It-talba ta' Ġeremija U wara li tajt il-kuntratt tax-xiri lil Bàruk bin Nerija, tlabt lill-Mulej u għedtlu: "O Sidi, Mulej, ara, int għamilt is-smewwiet u l-art bil-qawwa kbira tiegħek u bi driegħek merfugħ, xejn mhu impossibbli għalik! Inti tagħmel il-ħniena għal elf ġenerazzjoni u tħallas il-ħażen tal-missirijiet f'ħoġor uliedhom warajhom. Int Alla kbir u qawwi, Jaħweh tal-eżerċti ismek! Kbir fl-għaqal u setgħan fl-għemil, għajnejk miftuħa fuq it-triqat kollha tal-bnedmin biex tagħti lil kulħadd skont imġibtu u skont frott għemilu. Int għamilt sinjali u għeġubijiet fl-art tal-Eġittu, u sa issa int għamilt isem fost Iżrael u l-bnedmin kollha, kif inhu llum. Int ħriġt il-poplu tiegħek Iżrael mill-art tal-Eġittu b'sinjali u għeġubijiet, u b'id qawwija u bi driegħek merfugħ, u b'biża' kbir. U inti tajthom din l-art li kont wegħedt u ħlift lil missirijiethom, li tagħtihom art tnixxi ħalib u għasel. U daħlu fiha, u ħaduha f'idejhom, imma ma semgħux minn kliemek, u ma mxewx skont il-liġi tiegħek, u kulma int ordnajtilhom li jagħmlu ma għamluhx, u int ġibt fuqhom din il-ħsara kollha. "Ara, issa r-rampi laħqu biex jieħdu l-belt, u l-belt tingħata f'idejn il-Kaldin, li qegħdin jaħbtu għaliha, minħabba x-xabla, il-ġuħ u l-pesta. Kulma ħabbartilna int, qiegħed iseħħ. U inti, Sidi l-Mulej, għedtli: 'Ixtri għalik l-għalqa bil-flus, sejjaħ ix-xhieda, għax il-belt se tingħata f'idejn il-Kaldin!" It-tweġiba ta' Alla U ġiet il-kelma tal-Mulej lil Ġeremija u qallu: "Arani! Jien il-Mulej, Alla tal-bnedmin kollha: hemm xi ħaġa li ma tistax tkun għalija? Għalhekk dan jgħid il-Mulej: Arani! Jien se nitlaq il-belt f'idejn il-Kaldin u f'idejn Nabukodonosor, is-sultan ta' Babilonja, u jaħtfuha. U jiġu l-Kaldin jaħbtu għal din il-belt, jagħtuha n-nar, u jaħarqu l-inċens lil Bagħal, u jsawbu l-libazzjonijiet lil allat oħra biex jinkuni. "Għax ulied Iżrael u wlied Ġuda m'għamlux ħlief ħażen taħt għajnejja sa minn żgħożithom; tassew, ulied Iżrael m'għamlux ħlief inkewni b'għemil idejhom, oraklu tal-Mulej. Għax din il-belt sa minn mindu bnewha sal-lum kienet il-kaġun tal-għadab u l-qilla tiegħi; għalhekk issa jkolli niknisha minn quddiemi minħabba l-ħażen kollu ta' wlied Iżrael u wlied Ġuda li għamlu biex jinkuni, huma, is-slaten tagħhom, il-prinċpijiet tagħhom, il-qassisin tagħhom, il-profeti tagħhom u n-nies ta' Ġuda u dawk li jgħammru f'Ġerusalemm. Huma dawru wiċċhom minni u tawni daharhom. Jien għallimthom bla heda, imma huma ma semgħux, u ma kinux lesti jieħdu l-korrezzjoni. Anzi waslu saħansitra li jwaqqfu l-qżież tal-idoli tagħhom fid-dar fejn jissejjaħ ismi, u jniġġsuha. U bnew is-santwarji ta' Bagħal f'wied Ben Ħinnom biex jgħaddu min-nar lis-subien u bniet tagħhom f'ġieħ Molok, ħaġa li jien ma ordnajthilhomx; qatt ma għaddieli minn moħħi li nagħmel ħaġa mistmella bħal din, li nwaqqa' fid-dnub lil Ġuda. "Issa għalhekk: Dan jgħid il-Mulej Alla ta' Iżrael, dwar din il-belt, li intom qegħdin tgħidu li se tintreħa f'idejn is-sultan ta' Babilonja bix-xabla, bil-ġuħ u bil-pesta: 'Arawni, jien niġborhom mill-artijiet kollha li fihom xerridthom fl-għadab tiegħi, fis-saħna u l-qilla kbira tiegħi, u nġibhom lura f'dan il-post, u nagħmel li jgħammru fiż-żgur b'moħħhom mistrieħ. U huma jkunu l-poplu tiegħi, u jien inkun Alla tagħhom. U nagħtihom qalb waħda u nqabbadhom triq waħda, biex dejjem ikollhom il-biża' tiegħi għall-ġid tagħhom u ta' wliedhom warajhom. U nagħmel magħhom patt għal dejjem li ma niqafx milli nagħmlilhom il-ġid. U nqiegħed il-biża' tiegħi f'qalbhom, biex ma jitbegħdux minni. L-għaxqa tiegħi tkun li nagħmlilhom il-ġid u nħawwilhom f'din l-art fis-sewwa, b'qalbi kollha u b'ruħi kollha. "Għax dan jgħid il-Mulej: 'Kif ġibt fuq dan il-poplu din il-ħsara kollha, hekk issa għad inġib fuqhom il-ġid kollu li jien wegħedthom. U jibqa' jinxtara r-raba' f'din l-art li intom qegħdin tgħidu li se ssir ħerba, bla nies u bla bhejjem, u tingħata f'idejn il-Kaldin. Jinxtara r-raba' bil-flus, jinkitbu l-kuntratti, jissiġillawhom u jissejħu x-xhieda fl-art ta' Benjamin u fl-inħawi ta' Ġerusalemm, fl-ibliet ta' Ġuda u fl-ibliet tal-muntanji, u fl-ibliet tas-Sefela u fl-ibliet tan-Negeb, għax jien għad inbiddlilhom xortihom,' oraklu tal-Mulej."